ອົງ​ການ​ສະ​ຫະ​ປະ​ຊາ​ຊາດ​ເວົ້າ​ວ່າ ການ​ສົ່ງ​ອອກ​ອາ​ຫານ​ປະ​ເພດ​ເມັດ​ຂອງ ຢູ​ເຄ​ຣນ ຄວນ​ເລີ່ມ​ຂຶ້​ນ​ພາຍ​ໃນ​ສອງ​ສາມ​ວັນ
ຣັດ​ເຊຍ ​ໄດ້​ກ່າວໃນ​ວັນ​ຈັນ​ວານນີ້​ວ່າ ການ​ໂຈ​ມ​ຕີ​ດ້ວຍ​ລູກ​ສອນ​ໄຟ​ຂອງ​ເຂົາ​ເຈົ້າ​ໃສ່​ຖ​ານ​ທັບ​ໃນ​ເມືອງ​ໂອ​ເດ​ຊາ ບໍ່​ຄວນ​ສົ່ງ​ຜົນ​ກະ​ທົບ​ຕໍ່​ຂໍ້​ຕົກ​ລົງ​ການ​ສືບ​ຕໍ່​ສົ່ງ​ອອກ​ສິນ​ຄ້າ​ປະ​ເພດ​ເມັດ. 
ອົງການສະຫະປະຊາຊາດໄດ້ກ່າວໃນວັນຈັນວານນີ້ວ່າ ການສົ່ງອອກສິນຄ້າປະເພດເມັດຈາກ ຢູເຄຣນ ຄວນເລີ່ມຂຶ້ນອີກຄັ້ງພາຍໃນສອງສາມວັນ ແມ່ນກະທັ້ງໃນຂະນະທີ່ເຂົາເຈົ້າກ່າວປະນາມ ການລະດົມຍິງຂອງ ຣັດເຊຍ ໃສ່ເມືອງທ່າເຮືອ ໂອເດຊາ ທີ່ສຳຄັນໃນທະເລດຳ ພາຍໃນບໍ່ເທົ່າໃດຊົ່ວໂມງ ຫຼັງຈາກການຕົກລົງທີ່ຈະສືບຕໍ່ການຂົນສົ່ງອາຫານດັ່ງກ່າວນັ້ນ ໂຄສົກອົງການສະຫະປະຊາຊາດ ທ່ານ ຟາຮານ ຮັກ ໄດ້ກ່າວວ່າ ການສົ່ງອອກສິນຄ້າປະເພດເມັດຈະດຳເນີນຂຶ້ນຈາກ ໂອເດຊາ ແລະ ທ່າເຮືອໃນທະເລດຳອີກສອງແຫ່ງຄື, ເຊີໂນມອສ ແລະ ຢຸສນີ, “ແລະພວກເຮົາຢາກຮັບປະກັນວ່າສະຖານະການທຸກຢ່າງແມ່ນຖືກຕ້ອງສຳລັບການເດີນທາງທີ່ປອດໄພຂອງກຳປັ່ນທັງຫຼາຍ ” ທ່ານ ຮັກ ໄດ້ກ່າວໃນຂະນະທີ່ທ່ານໄດ້ກ່າວຢ້ຳການປະນາມ ຣັດເຊຍ ສຳລັບການໂຈມຕີດ້ວຍລູກສອນໄຟໃສ່ເມືອງ ໂອເດຊາ ເມື່ອວັນເສົາທີ່ຜ່ານມາ ໂດຍເລຂາທິການໃຫຍ່ອົງການສະຫະປະຊາຊາດ ທ່ານ ແອນໂຕນີໂອ ກູເຕເຣສ ວ່າ “ທຸກຢ່າງທີ່ບໍ່ສອດຄ່ອງກັບມັນ, ແນ່ນອນ, ແມ່ນບໍ່ມີປະໂຫຍດສຳລັບຄວາມສຳເລັດຂອງໂຄງການນີ້ ” ແນວໃດກໍ່ຕາມ, ລັດຖະມົນຕີການຕ່າງປະເທດ ຣັດເຊຍ ທ່ານ ເຊີເກ ລາວຣອຟ ໄດ້ໂຕ້ແຍ້ງວ່າ, “ມັນບໍ່ມີຫຍັງໃນຄຳໝັ້ນສັນຍາການສົ່ງອອກສິນຄ້າປະເພດເມັດທີ່ ຣັດເຊຍ ໄດ້ເຊັນໃນ ອິສຕານບູລ ທີ່ຈະຫ້າມພວກເຮົາຈາກການສືບຕໍ່ດຳເນີນການປະຕິບັດການທາງທະຫານພິເສດຂອງພວກເຮົາ, ທຳລາຍພື້ນຖານໂຄງລ່າງທາງທະຫານ ແລະ ເປົ້າໝາຍທາງທະຫານອື່ນໆ ” ຣັດເຊຍ ໄດ້ກ່າວໃນວັນຈັນວານນີ້ວ່າ ການໂຈມຕີດ້ວຍລູກສອນໄຟຂອງເຂົາເຈົ້າໃສ່ຖານທັບໃນເມືອງໂອເດຊາ ບໍ່ຄວນສົ່ງຜົນກະທົບຕໍ່ຂໍ້ຕົກລົງການສືບຕໍ່ສົ່ງອອກສິນຄ້າປະເພດເມັດ ໂຄສົກວັງເຄຣັມລິນ ທ່ານ ດິມິທຣີ ເປສກອຟ ໄດ້ກ່າວວ່າການໂຈມຕີຕ່າງໆແມ່ນ “ບໍ່ກ່ຽວຂ້ອງກັບພື້ນຖານໂຄງລ່າງທີ່ຖືກໃຊ້ສຳລັບການສົ່ງອອກອາຫານປະເພດເມັດ ” ຣັດເຊຍ ໄດ້ປະຕິເສດໃນເບື້ອງຕົ້ນ ກ່ຽວກັບ ການມີສ່ວນຮ່ວມໃນການໂຈມຕີຂອງວັນເສົາທີ່ຜ່ານມາ ແຕ່ໄດ້ກ່າວໃນວັນອາທິດນັ້ນວ່າກອງກຳລັງຂອງເຂົາເຈົ້າແມ່ນຜູ້ຮັບຜິດຊອບ ບັນດາເຈົ້າໜ້າທີ່ ຢູເຄຣນ ໄດ້ກ່າວວ່າ ເຂົາເຈົ້າກຳລັງເຮັດວຽກເພື່ອໃຫ້ການສົ່ງອອກອາຫານປະເພດເມັດດຳເນີນຕໍ່ໄປອີກຄັ້ງລຸນຫຼັງຂໍ້ຕົກລົງລະຫວ່າງ ຢູເຄຣນ ແລະ ຣັດເຊຍ ຖືກລົງນາມໃນວັນສຸກທີ່ຜ່ານມາ ລັດຖະມົນຕີພື້ນຖານໂຄງລ່າງຂອງ ຢູເຄຣນ ທ່ານ ໂອເລັກແຊນເດີ ຄູບຣາຄອຟ ໄດ້ກ່າວວ່າ ການສົ່ງອອກອາຫານປະເພດເມັດຈະເລີ່ມຂຶ້ນ ໃນວັນພຸດມື້ອື່ນ, ອີງຕາມອົງການຂ່າວ Kyiv Independent